《十月雪四日》
宋代·袁说友

夜来风絮鸣觚棱，纷绿消息何频仍。
不堪十月已四白，岂暇一岁夸三登。
祁寒未必小民怨，哭雪政恐樵夫憎。
穷阎冷市籴贵谷，破灶湿苇烧层冰。
寒窗又冻诗翁笔，清夜谁怜贫妇织。
人言宜瑞不宜多，官放论钱不论日。
请君高吟祈碧苍，愿天今夕开扶桑。
寄语龙公且相恤，忍待明年莫仓卒。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。